Document ID: 31990D0213

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 19ης Απριλίου 1990
για τροποποίηση της απόφασης 89/627/ΕΟΚ σχετικά με την εκκαθάριση των λογαριασμών των κρατών μελών που αφορούν τις δαπάνες που έχουν χρηματοδοτηθεί από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων, για το οικονομικό έτος 1987
(90/213/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 729/70 περί χρηματοδοτήσεως της κοινής γεωργικής πολιτικής (1), όπως τροποποιήθηκε τελευταία από τον κανονισμό (ΕΟΚ) αριθ. 2048/88 (2), και ιδίως το άρθρο 5 παράγραφος 2,
Μετά από διαβούλευση με την επιτροπή του ΕΓΤΠΕ,
Εκτιμώντας:
ότι η απόφαση 89/627/ΕΟΚ της Επιτροπής (3) δεν αφορά ορισμένες δαπάνες (δηλωθείσες δαπάνες από την Ιταλία για τις ενισχύσεις στη μεταποίηση αποκορυφωμένου γάλακτος σε σκόνη και για τις ενισχύσεις στην κατανάλωση ελαιολάδου, δηλωθείσες δαπάνες από τη Γαλλία για τη συμπληρωματική απόσταξη επιτραπέζιων οίνων, εγγυήσεις σχετικά με τις ενισχύσεις για τη μεταποίηση του αποκορυφωμένου γάλακτος σε σκόνη στην Ιταλία)· ότι η Επιτροπή εξέτασε τις δαπάνες αυτές βάσει συμπληρωματικών πληροφοριών που διαβίβασαν τα ενδιαφερόμενα κράτη μέλη· ότι τα κράτη μέλη ενημερώθηκαν πλήρως ως προς τα αποτελέσματα της εν λόγω συμπληρωματικής εξέτασης και είχαν τη δυνατότητα να γνωστοποιήσουν τις απόψεις τους σχετικά με το θέμα αυτό·
ότι οι δαπάνες που δεν αναγνωρίζονται για την Ιταλία περιλαμβάνουν ποσό 20 920 524 089 λιρών Ιταλίας που αντιστοιχεί στις χρηματοοικονομικές αντισταθμιστικές καταβολές οι οποίες χορηγούνται από τις οργανώσεις των παραγωγών στον τομέα των οπωροκηπευτικών· ότι η Επιτροπή είχε επιφυλαχθεί να επανεξετάσει το ποσό αυτό, υπό την προϋπόθεση ότι το εν λόγω κράτος μέλος επρόκειτο να προσκομίσει τις απαιτούμενες αποδείξεις το αργότερο μέχρι τις 31 Δεκεμβρίου 1989· ότι οι αποδείξεις αυτές δεν προσκομίσθηκαν στην ταχθείσα προθεσμία· ότι, κατά συνέπεια, η δημοσιονομική διόρθωση καθίσταται οριστική ·
ότι η Γερμανία έχει προσφύγει στο Ευρωπαϊκό Δικαστήριο κατά της απόφασης 89/627/ΕΟΚ, όσον αφορά τις επιδοτήσεις εξαγωγής· ότι, στο πλαίσιο της προσφυγής αυτής, το εν λόγω κράτος μέλος έχει παρουσιάσει ένα νέο στοιχείο, που αναγκάζει την Επιτροπή να επανεξετάσει τη θέση της·
ότι η απόφαση 89/627/ΕΟΚ παρουσιάζει ορισμένα λάθη λογιστικής, όσον αφορά την Ελλάδα, τη Γαλλία και το Ηνωμένο Βασίλειο· ότι τα ενδιαφερόμενα κράτη μέλη ενημερώθηκαν λεπτομερώς ως προς το ζήτημα αυτό και ήταν σε θέση να γνωστοποιήσουν τις απόψεις τους σχετικά·
ότι πρέπει, κατά συνέπεια, να τροποποιηθούν τα παραρτήματα της εν λόγω απόφασης, όσον αφορά τα ενδιαφερόμενα κράτη μέλη·
ότι ορισμένες δημοσιονομικές διορθώσεις όσον αφορά την Ελλάδα, τη Γαλλία και το Ηνωμένο Βασίλειο έχουν ήδη μερικώς ληφθεί υπόψη στα πλαίσια εκτέλεσης της απόφασης 89/627/ΕΟΚ και ότι, κατά συνέπεια, πρέπει να προσδιοριστούν οι διορθώσεις στις δαπάνες που δεν έχουν ακόμη αναληφθεί από ορισμένα κράτη μέλη,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 89/627/ΕΟΚ, όσον αφορά τη Γερμανία, την Ελλάδα, τη Γαλλία, την Ιταλία και το Ηνωμένο Βασίλειο, αντικαθίσταται από το παράρτημα της παρούσας απόφασης.
Άρθρο 2
Τα ακόλουθα ποσά που επιβαρύνουν ή καταβάλλονται στα κράτη μέλη καταχωρούνται μεταξύ των δαπανών που αναφέρονται στο άρθρο 3 του κανονισμού (ΕΟΚ) αριθ. 2776/88 της Επιτροπής (1), για τον μήνα που έπεται του μηνός κοινοποίησης της παρούσας απόφασης:
1.2 // - για τη Γερμανία: // + 291 644 γερμανικά μάρκα, // - για τη Γαλλία: // - 44 824 358,22 γαλλικά φράγκα, // - για την Ιταλία: // - 10 214 635 858 λίρες Ιταλίας.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 19 Απριλίου 1990.

Labels: 2
4
15